**ELŐTERJESZTÉS**

**A Gazdasági és Városstratégiai Bizottság 2017. október 24-i ülésére**

**Javaslat vezeték létesítéséhez történő hozzájárulásra**

Tájékoztatom a Tisztelt Bizottságot arról, hogy a FALCO Zrt. (székhely: 9700 Szombathely, Zanati út 26., Cg. 18-10-100539, képviseli: Vecsey Dénes vezérigazgató) megbízása alapján a Villkász Kft. (székhely: 9700 Szombathely, Mérleg utca 1/A., Cg. 18-09-102337, képviseli Geosits Tibor ügyvezető) azzal a kéréssel fordult Önkormányzatunkhoz, hogy járuljon hozzá a tulajdonában lévő, szombathelyi 7842 hrsz.-ú 3980 m2 nagyságú kivett közút megnevezésű ingatlanon a Szombathely, Kolozsvár utca 18. sz. alatti kapcsolóhelyiség villamos energia ellátását biztosító 18,6 m hosszú, 2 m széles, valamint 37 m2 biztonsági övezet területtel rendelkező, 20 kV-os kábel vezeték elhelyezéséhez. A tervrajz az előterjesztés 1. sz. melléklete.

Az Önkormányzat a tulajdonosi, illetve a kezelői hozzájárulást megadta.

A villamos energiáról szóló 2007. évi LXXXVI. törvény (VET) 123. § (3a) bekezdése alapján az előterjesztés 2. sz. melléklete szerinti megállapodás megkötését kéri a Villkász Kft. A hivatkozott jogszabály kimondja, hogy „közterületen elhelyezendő közcélú hálózatra és ennek közterületet érintő biztonsági övezetére nem kell vezetékjogot alapítani. Az ilyen terület igénybevételére az érintetteknek megállapodást kell kötni.”

A vezeték környezetében lévő építési tilalmakat és korlátozásokat a villamosművek, valamint a termelői, magán- és közvetlen vezetékek biztonsági övezetéről szóló 2/2013. (I. 22.) NGM rendelet tartalmazza.

A Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 10. § (5) bekezdése szerint az önkormányzat tulajdonában lévő közterületeken*,* illetve azok alatt vagy felett lévő közművek és közcélú távközlési eszközök, egyéb vezetékes létesítmények létesítésével és áthelyezésével kapcsolatos megállapodás megkötése és az ellenérték megállapítása a gazdasági ügyeket ellátó bizottság hatáskörébe tartozik.

A West Ingatlan Értékbecslő és Ingatlanforgalmazó Bt. (9794 Felsőcsatár, Petőfi u. 22., képviseli: Németh Vilmos) 2017. szeptember 28. napján kelt szakvéleményében a vezeték létesítésének kártalanítási értékét 128.156,- Ft összegben állapította meg, amely érték az ÁFA-t nem tartalmazza.

Tekintettel arra, hogy jelen esetben nem közcélú vezeték létesítéséről van szó, ezért javaslom a fenti ellenértéket kikötni a FALCO Zrt.-vel kötendő megállapodásban.

Kérem a Tisztelt Bizottságot, hogy a fentiek alapján az előterjesztést megtárgyalni, és a határozati javaslatot elfogadni szíveskedjék.

**Szombathely, 2017. október 18.**

**/: Dr. Puskás Tivadar :/**

**Határozati javaslat**

**…../2017. (X. 24.) sz. GVB határozat**

1./ A Gazdasági és Városstratégiai Bizottság Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 10. § (5) bekezdése alapján a szombathelyi 7842 hrsz.-ú ingatlanon 20 kV-os földkábel létesítésére vonatkozó, az előterjesztés 2. sz. melléklete szerinti megállapodást jóváhagyja azzal, hogy a vezeték létesítésének ellenértékét 128.156,- Ft összegben állapítja meg, amely összeg az ÁFA-t nem tartalmazza.

2./ A Bizottság felhatalmazza a Polgármestert az előterjesztés 2. sz. mellékletét képező megállapodást aláírására az alábbi kiegészítéssel:

„A Hálózati Engedélyes a Hálózat létesítésének ellenértékeként egyszeri 128.156,- Ft kártalanítást fizet a Tulajdonos részére egyösszegben 2017. november 30. napjáig, amely összeg az ÁFA-t nem tartalmazza.”

**Felelős**: Lendvai Ferenc, a Gazdasági és Városstratégiai Bizottság elnöke

(A végrehajtásért: Lakézi Gábor, a Városüzemeltetési Osztály vezetője)

**Határidő**: aláírásra 2017. november 15., illetve fizetésre 2017. november 30.